ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την κοινή θέση που καθόρισε το Συμβούλιο σχετικά με την έκδοση οδηγίας του κανονισμού του Ευρωπαϊκού Κοινοβουλίου και του Συμβουλίου για τη θέσπιση κανόνων πρόληψης και ελέγχου ορισμένων μεταδοτικών σπογγωδών εγκεφαλοπαθειών

1998/0323 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την κοινή θέση που καθόρισε το Συμβούλιο σχετικά με την έκδοση οδηγίας του κανονισμού του Ευρωπαϊκού Κοινοβουλίου και του Συμβουλίου για τη θέσπιση κανόνων πρόληψης και ελέγχου ορισμένων μεταδοτικών σπογγωδών εγκεφαλοπαθειών

1. ΔΙΑΔΙΚΑΣΙΑ

Η πρόταση διαβιβάζεται στο ΕΚ και στο Συμβούλιο (έγγραφο COM(1998) 623-1 τελικό - 1998/0323 (COD): 7 Ιανουαρίου 1999

Έγκριση της έκθεσης από το ΕΚ σε πρώτη ανάγνωση, με 51 τροπολογίες: 17 Μαΐου 2000

Υποβολή τροποποιημένης πρότασης στο Συμβούλιο: 12 Δεκεμβρίου 2000

Πολιτική συμφωνία σχετικά με κοινή θέση του Συμβουλίου: 19 Δεκεμβρίου 2000

Έγκριση της κοινής θέσης από το Συμβούλιο σύμφωνα με το άρθρο 251 της συνθήκης: 12 Φεβρουαρίου 2001

Έγκριση της έκθεσης της ΟΚΕ 7-8 Ιουλίου 1999

2. ΣΚΟΠΟΣ ΤΩΝ ΠΡΟΤΑΣΕΩΝ

Ο κύριος στόχος της εν λόγω πρότασης είναι η δημιουργία ομοιόμορφης νομικής βάσης για την αντιμετώπιση όλων των κινδύνων για την υγεία των ζώων και τη δημόσια υγεία, που οφείλονται σε όλες τις μεταδοτικές σπογγώδεις εγκεφαλοπάθειες. Το πεδίο εφαρμογής της είναι ευρύτερο από αυτό της ισχύουσας κτηνιατρικής νομοθεσίας, διότι καλύπτει τις εξαγωγές σε τρίτες χώρες και τα προϊόντα που δεν καλύπτονται από την ισχύουσα κτηνιατρική νομοθεσία, όπως προϊόντα ζαχαροπλαστικής και μαρμελάδες. Δεύτερον, εισάγει νέα νομοθεσία για τους τομείς που δεν καλύπτονται ακόμα από κανόνες της Ευρωπαϊκής Ένωσης, όπως οι κανόνες για την εξάλειψη και τη διάθεση στην αγορά που καλύπτουν τις εθνικές αγορές, το ενδοκοινοτικό εμπόριο, τις εισαγωγές και τις εισαγωγές. Η πρόταση ενοποιεί μεγάλο μέρος της ισχύουσας νομοθεσίας για τη ΣΕΒ και τις ΜΣΕ, ενημερώνει την εν λόγω νομοθεσία όπου απαιτείται προκειμένου να λαμβάνονται υπόψη τα συμπεράσματα που εξάγονται στα διεθνή βήματα (π.χ. Διεθνές Γραφείο Επιζωοτιών ή Παγκόσμιος Οργανισμός Υγείας) και στις επιστημονικές επιτροπές.

3. ΠΑΡΑΤΗΡΗΣΕΙΣ ΣΧΕΤΙΚΑ ΜΕ ΤΗΝ ΚΟΙΝΗ ΘΕΣΗ

3.1 Γενικές παρατηρήσεις για την κοινή θέση/ Η τύχη των τροπολογιών του ΕΚ

Η κοινή θέση αποδέχεται τις 38 από τις 40 τροπολογίες του Κοινοβουλίου συμπεριλαμβανομένης της πρότασης της Επιτροπής. Οι περισσότερες τροπολογίες ελήφθησαν πλήρως υπόψη, οι υπόλοιπες επαναδιατυπώθηκαν προκειμένου να βρεθεί ικανοποιητική λύση για όλα τα κράτη μέλη. Η κοινή θέση περιλαμβάνει τρεις υποδείξεις του Ευρωπαϊκού Κοινοβουλίου, προκειμένου να μπορέσει το τελευταίο να την αποδεχθεί.

Tο Συμβούλιο αποδέχθηκε στην κοινή του θέση τη μορφή της νομικής πράξης (κανονισμός) και τη δυνατότητα να καλύπτονται εφόσον απαιτείται και οι εξαγωγές. Ενίσχυσε τις διατάξεις για την εξάλειψη, την παρακολούθηση και τις ζωοτροφές. Όσον αφορά τα δύο τελευταία θέματα συμπερελήφθησαν όλα τα μέτρα που εγκρίθηκαν βάσει της επιτροπολογίας το 2000. Ωστόσο δεν αντικατοπτρίζει την προσωρινή κοινοτική απαγόρευσης της χρήσης μεταποιημένων ζωικών πρωτεϊνών για την εκτροφή όλων των εκτρεφόμενων ζώων, καθώς αυτή η απαγόρευση θα τερματιστεί όταν τεθεί σε ισχύ ο κανονισμός.

Από τις δύο τροπολογίες που δεν ελήφθησαν πλήρως υπόψη, η μία αφορά μία όχι σημαντική τροπολογία σε μία αιτιολογική σκέψη η οποία δεν τροποποιεί τις σχετικές διατάξεις. Η δεύτερη αφορά τις εμπορικές διατάξεις σχετικά με την τρομώδη νόσο, για τις οποίες το Συμβούλιο είναι διχασμένο. Η Επιτροπή δέχθηκε σε πρώτη ανάγνωση να ενισχύσει τους εμπορικούς κανόνες όσον αφορά την τρομώδη νόσο, όπως είχε ζητήσει το Κοινοβούλιο. Όμως το κείμενο της Προεδρίας περιέχει συμβιβασμό που αποτελεί μικρή μόνον ενίσχυση σε σχέση με τους ισχύοντες κανόνες (3 αντί για 2 χρόνια υποχρεωτικής απουσίας της τρομώδους νόσου για τα κοπάδια καταγωγής), καθώς και την αναγνώριση των εθνικών προγραμμάτων εξάλειψης. Τα κράτη μέλη μπορούν να ζητήσουν επιπλέον εμπορικές εγγυήσεις βάσει των προγραμμάτων αυτών. Η υποχρεωτική κοινοτική έγκριση των εν λόγω προγραμμάτων εξασφαλίζει ένα ελάχιστο επίπεδο εναρμόνισης. Εξαιτίας της έλλειψης επιστημονικής ή διεθνούς καθοδήγησης για την πρόληψη της τρομώδους νόσου, ο συμβιβασμός αυτός είναι μία αποδεκτή προσωρινή λύση. Η μελλοντική έγκριση των κανόνων εφαρμογής των διατάξεων για την τρομώδη νόσο βάσει του εν λόγω κανονισμού θα εξασφαλίσει την ταχεία εφαρμογή των νέων επιστημονικών συμβουλών ή του σχεδίου κώδικα του Διεθνούς Γραφείου Επιζωοτιών (ΔΓΕ) για την τρομώδη νόσο, που θα υποβληθεί προς έγκριση το Μάιο του 2001. Η Επιτροπή μπορεί να αποδεχθεί το συμβιβασμό της Προεδρίας δεδομένου ότι είναι σημαντικό να δημιουργηθεί νομική βάση που να επιτρέπει ταχεία μελλοντική δράση όσον αφορά την τρομώδη νόσο.

3.2 Nέες διατάξεις που εισάγει το Συμβούλιο

Tο Συμβούλιο κατέληξε με ομοφωνία σε θέση σχετικά με όλες τις διατάξεις.

3.2.1 Οριζόντια θέματα που αφορούν τις ρήτρες διασφάλισης και επιθεώρησης

* Το Συμβούλιο τροποποίησε τις ρήτρες διασφάλισης, σε μεγάλο βαθμό σύμφωνα με τη θέση που είχε ληφθεί και σε άλλα παρόμοια θέματα, καθώς και τις διατάξεις επιθεώρησης όπως συμφωνήθηκε ύστερα από συνεννόηση στον τομέα των ζωοτροφών.

Δεν υπάρχουν αντιρρήσεις, καθώς οι τροπολογίες ευθυγραμμίζονται με τη θέση της Επιτροπής σχετικά με άλλες προτάσεις βάσει της διαδικασίας συναπόφασης.

3.2.2 Ταξινόμηση των χωρών

Οι τροπολογίες επιδιώκουν να ευθυγραμμίσουν τις τελευταίες εξελίξεις όσο αφορά το διεθνές πρότυπο (Κώδικας Για την Υγεία των Ζώων σχετικά με τη ΣΕΒ του Διεθνούς Γραφείου Επιζωοτιών (ΔΓΕ)). Η διαδικασία ταξινόμησης παραμένει κατά βάση η ίδια, δηλ. διαδικασία κανονιστικής επιτροπής.

Η δειγματοληψία μεγάλης κλίμακας προκειμένου να καταστεί δυνατή η επαλήθευση της γεωγραφικής κατάστασης όσον αφορά τη ΣΕΒ, όπως αξιολογήθηκε από τη Επιστημονική Συντονιστική Επιτροπή, επεκτάθηκε με τη διενέργεια δοκιμών σε όλα τα νεκρά βοοειδή επί ένα έτος. Την πρόταση αυτή υπέβαλε ο εισηγητής του Κοινοβουλίου για να διευκολύνει την αποδοχή της κοινής θέσης του Συμβουλίου από το Κοινοβούλιο.

Δεν υπάρχει αντίρρηση

3.2.3 Εκπαιδευτικά προγράμματα

Το Συμβούλιο εισήγαγε τη συγχρηματοδότηση σχετικά με την οποία πρέπει να επιτευχθεί συμφωνία μέσω επιτροπολογίας.

Δεν υπάρχουν αντιρρήσεις δεδομένων των διαδικαστικών περιορισμών.

3.2.4 Επιδημιολογική παρακολούθηση και δοκιμές

Το Συμβούλιο πρόσθεσε την υποχρέωση να διενεργούνται δοκιμές σε ύποπτα για παρουσία ΣΕΒ πρόβατα και αίγες, αμέσως μόλις διατεθούν πρακτικές δοκιμές ικανές να διακρίνουν μεταξύ της τρομώδους νόσου και της ΣΕΒ.

Δεν υπάρχει αντίρρηση.

3.2.5 Απαγόρευση των ζωοτροφών

Το Συμβούλιο διάγραψε από τα άρθρα την απαγόρευση σχετικά με την αποθήκευση και την εξαγωγή ζωοτροφών για σκύλους και γάτες που περιέχουν μεταποιημένες ζωικές πρωτεΐνες στα κράτη μέλη υψηλού κινδύνου. Στο παράρτημα διέγραψε επίσης την επέκταση της απαγόρευσης της χρήσης πρωτεΐνης θηλαστικών από τις τροφές για γάτες στις χώρες υψηλού κινδύνου.

Δεν υπάρχει αντίρρηση, δεδομένου ότι δεν έχει προταθεί αλλαγή της νομικής βάση τόσο όσον αφορά την απαγόρευση ορισμένων προϊόντων που περιέχονται στις ζωοτροφές όσο και για την απαγόρευση της χρήσης υλικού από μηρυκαστικά που προέρχεται από χώρες υψηλού κινδύνου βάσει άλλου άρθρου. Το αποτελέσμα για την προστασία της υγείας από τη διαγραφή της απαγόρευσης αποθήκευσης και εξαγωγής τροφών για γάτες και σκύλους που περιέχουν ζωικές πρωτεΐνες από χώρες υψηλού κινδύνου θεωρείται περιορισμένο. Ωστόσο αν προκύψει η ανάγκη στο μέλλον να απαγορευθούν ορισμένα υλικά μηρυκαστικών από χώρες υψηλού κινδύνου ή να απαγορευτούν οι πρωτεΐνες θηλαστικών από τις τροφές για γάτες και σκύλους, αυτό μπορεί να γίνει με τη διαδικασία της επιτροπολογίας.

3.2.6 Ειδικό υλικό κινδύνου

Το Συμβούλιο ενημέρωσε τον κατάλογο των ιστών και των συνθηκών απομάκρυνσης/καταστροφής βάσει των αποφάσεων της Επιτροπής που ελήφθησαν τον Ιούνιο και το Δεκέμβριο του 2000. Πρότεινε να μην απομακρύνεται το ΕΥΚ στις χώρες που δεν υπάρχει ΣΕΒ και στις χώρες όπου προς το παρόν δεν υπάρχει ΣΕΒ και στις οποίες δεν έχουν καταγραφεί κρούσματα ΣΕΒ.

Δεν υπάρχει αντίρρηση

3.2.7 Κανόνες σε περίπτωση υποψίας ύπαρξης ΣΕΒ

Το Συμβούλιο πρότεινε να απαγορευθούν οι μετακινήσεις από ολόκληρα αγροκτήματα με ύποπτα ζώα, αμέσως μόλις κοινοποιηθεί η υποψία. Προβλέπεται παρέκκλιση για ισοδύναμες εγγυήσεις βάσει της επιτροπολογίας.

Δεν υπάρχει αντίρρηση για αυτή την ενίσχυση.

3.2.8 Κανόνες που εφαρμόζονται αμέσως μετά την επιβεβαίωση της παρουσίας ΣΕΒ

* Το Συμβούλιο γενίκευσε τη δυνατότητα παρέκκλισης βάσει της διαδικασίας επιτροπολογίας στην περίπτωση ισοδύναμων μέτρων.

Δεν υπάρχει αντίρρηση δεδομένων των διαδικαστικών περιορισμών.

* Το Συμβούλιο πρότεινε να διαγραφεί το απαιτούμενο ελάχιστο επίπεδο αποζημίωσης του 100% της τιμής αγοράς, όχι όμως η υποχρέωση αποζημίωσης αυτή καθαυτή.

Δεν υπάρχει αντίρρηση, δεδομένου ότι διατηρείται η αρχή της αποζημίωσης.

* Ύστερα από επιβεβαίωση της παρουσίας ΣΕΒ σε αιγοπρόβατα πρέπει να καταγράφονται μόνον οι επαφές που μπορούν να εντοπιστούν.

Δεν υπάρχει αντίρρηση.

3.2.9 Σχέδια έκτακτης ανάγκης

Το Συμβούλιο αποδυνάμωσε σημαντικά, αλλά δεν διέγραψε τη δυνατότητα εναρμόνισης των εθνικών σχεδίων έκτακτης ανάγκης.

Δεν υπάρχει αντίρρηση.

3.2.10 Κανόνες για την εισαγωγή ζώντων βοοειδών και προϊόντων βοοειδών.

Το Συμβούλιο ενίσχυσε τις συνθήκες εισαγωγής προκειμένου να αντικατοπτρίσει τις προϋποθέσεις που ισχύουν μέσα στη Κοινότητα όσον αφορά την αποτελεσματική εφαρμογή της απαγόρευσης της χρήσης πρωτεϊνών θηλαστικών στις τροφές των μηρυκαστικών.

Δεν υπάρχει αντίρρηση.

3.2.11 Κανόνες για τη διάθεση στην αγορά βόειων προϊόντων στα κράτη μέλη υψηλού κινδύνου.

Οι τροπολογίες αποσκοπούν στον περιορισμό των ελέγχων των πιστοποιούμενων προς εξαγωγή αγέλων και των σχεδίων που βασίζονται στην ημερομηνία (όρια ηλικίας, εξακρίβωση της επιβίωσης της μητέρας, πλήρης προορισμός της αλυσίδας παραγωγής, εξαιρετικά αυστηροί επίσημοι έλεγχοι). Ωστόσο διατηρούνται οι κύριες προϋποθέσεις των σχεδίων. Μόνον τα προϊόντα που προέρχονται από ζώα που γεννήθηκαν μετά την εφαρμογή της απαγόρευσης των ζωοτροφών ή προέρχονται από αγέλες που δεν εμφανίζουν ΣΕΒ μπορούν να διατίθενται στην εσωτερική αγορά κράτους μέλους υψηλού κινδύνου.

Δεν υπάρχουν αντιρρήσεις, δεδομένου ότι οι αρχές των εν λόγω σχεδίωνδιατηρούνται.

4. ΣΥΜΠΕΡΑΣΜΑΤΑ

Η Επιτροπή υποστηρίζει το κείμενο κοινής θέσης της Προεδρίας, που εγκρίθηκε ομόφωνα από το Συμβούλιο.

5. ΔΗΛΩΣΕΙΣ ΤΗΣ ΕΠΙΤΡΟΠΗΣ

Οι δηλώσεις που έγιναν από την Επιτροπή ή από κοινού με το Συμβούλιο επισυνάπτονται στο παράρτημα της παρούσα ανακοίνωσης.

ΠΑΡΑΡΤΗΜΑ 1

ΔΗΛΩΣΕΙΣ ΤΗΣ ΕΠΙΤΡΟΠΗΣ

Σχετικά με τη δοκιμή (αιτιολογική σκέψη 17)

«Το Συμβούλιο και η Επιτροπή υπενθυμίζουν ότι δεν υπάρχει ακόμα εναλλακτική δοκιμή και ότι η ταχεία δοκιμή θα λαμβάνεται υπόψη μόνον για τον καθορισμό ή την τροποποίηση της ταξινόμησης των κρατών μελών όσον αφορά τη ΣΕΒ. Το Συμβούλιο καλεί την Επιτροπή να επιταχύνει τις εργασίες της για την εκπόνηση εναλλακτικής δοκιμής».

Σχετικά με το άρθρο 16,παράγραφος 3, α)

«Το Συμβούλιο και η Επιτροπή υπενθυμίζουν ότι η ημερομηνία από την οποία αρχίζει η απαγόρευση χρήσης μεταποιημένων πρωτεϊνών θηλαστικών στη διατροφή των μηρυκαστικών θα καθοριστεί λαμβάνοντας υπόψη κυρίως τα αποτελέσματα των ελέγχων του ΓΤΚΘ στα διάφορα κράτη μέλη».

Σχετικά με το παράρτημα VIII, κεφάλαιο Δ

«Το Συμβούλιο και η Επιτροπή επιβεβαιώνουν ότι οι διατάξεις που αφορούν τις εξαγωγές δεν συνιστούν γενική μεταβίβαση στην Κοινότητα αρμοδιοτήτων σε θέματα κανόνων που εφαρμόζονται στις εξαγωγές».

Δήλωση της Επιτροπής

«Η Επιτροπή θα προτείνει, πριν από την 1η Ιουλίου 2001, κατά περίπτωση και σύμφωνα με τη διαδικασία κανονιστικής επιτροπής, παρέκκλιση που θα επιτραπεί σε ορισμένα κράτη μέλη να μην διενεργούν δοκιμές σε όλα τα βοοειδή που απεβίωσαν στο αγρόκτημα στις απομακρυσμένες περιοχές με μικρή πυκνότητα σε ζώα, λαμβανομένου υπόψη του γεωγραφικού κινδύνου της ΣΕΒ στο ενδιαφερόμενο κράτος μέλος».

«Η Επιτροπή θα εξετάσει τη δυνατότητα επέκτασης της ήδη προβλεπόμενης χρηματοδότησης για την πραγματοποίηση δοκιμών στα βοοειδή κατά το δεύτερο εξάμηνο του 2001 στην πραγματοποίηση δοκιμών σε όλα τα βοοειδή που απεβίωσαν στο αγρόκτημα ύστερα από αυτή την ημερομηνία».